**УДК: 37.018 (497.7) (091) Соња Петровска1**

**37 018 (497. 731) (091) Јадранка Бочварова**

**Прегледен труд Ана Петровска**

**НЕКОИ КАРАКТЕРИСТИКИ НА РАЗВОЈОТ НА ОБРАЗОВАНИЕТО НА НАСТАВНИЦИ ВО РЕПУБЛИКА МАКЕДОНИЈА**

**(ОД УЧИТЕЛСКА ШКОЛА – ШТИП ДО ПЕДАГОШКИ ФАКУЛТЕТ – ШТИП)**

 **Апстракт**

„Ако учителот ја сака работата тој е добар учител. Ако учителот го сака ученикот како татко или мајка, тој е подобар од оној учител кој ги прочитал сите книги, … кога учителот ќе ја обедини љубовта кон работата и љубовта кон учениците – тој е совршен учител.“ (Лав Н. Толстој)

 Законската легислатива, педагошката документација, како и стручните и научните записи за работата на Учителската школа „Гоце Делчев“ во Штип јасно го потврдуваат нејзиниот стремеж/визија за создавање на совршени учители, учители кои имаат љубов и кон професијата и кон учениците, учители кои поседуваат високи морални, интелектуални, карактерни и естетски квалитети.

 Низ педагошката дејност на Јосиф Ковачев, Ѓорче Петров, Даме Груев, Гоце Делчев, повеќе од 140 години пулсира хуманистичко - просветителската мисија на македонското учителство во Штип и штипско.

 Во трудот се елаборираат некои карактеристики на развојот на образованието на наставници во Република Македонија во периодот од појавата на Учителската школа во Штип, се до денес, кога подготовката на наставници во Штип се остварува во рамки на Педагошкиот факултет.

**Клучни зборови:** образование, наставници, учителка школа, педагошка академија, педагошки факултет, развој.

**SОМЕ CHARACTERISTICS OF THE DEVELOPMENT OF TEACHERS’ EDUCATION IN THE REPUBLIC OF MACEDONIA**

**(FROM SCHOOL OF TEACHERS' EDUCATION TO FACULTY OF EDUCATION)**

 **Abstract**

“If the teacher loves his job, he is a good teacher. If the teacher loves the student as father and mother love their children, he is a better teacher than the one who has read all the books, …When the teacher unites the love to his work and the love to his students – he is a perfect teacher.”(Leo N.Tolstoy)

 The legislation, the pedagogical documentation as well as the professional and scientific records for the work of the School of teachers' education "GoceDelcev" in Stip, clearly confirm its tendency/vision for creating perfects teachers, teachers that love their profession and their students, teachers that possess high moral, intellectual, personal and aesthetic qualities.

 The human enlightenment mission of Macedonian teachers in Stip and its surroundings lives through the pedagogical activities of JosifKovacev, GjorcePetrov, Dame Gruev, GoceDelcev over period of 140 years.

 The paperwork elaborates several characteristics of the development of teachers’ education in the Republic of Macedonia from the beginnings of the School of teachers’ education in Stip until today, when the preparation for teachers in Stip is realized within the frameworks of the Faculty of education.

**Key words:** education, teachers, pedagogical school, pedagogical academy, pedagogical faculty, development.

**Институционален развој на образованието на наставници**

По Втората светска војна, во Скопје, Битола и Штип беа основани првите учителски школи во кои се образуваше учителски кадар и кои легитимно ја имаа улогата на промотори на просветата и културата во Македонија.

Учителската школа „Гоце Делчев“ во Штип започнала со својата дејност во 1946 година. Високиот степен на неписмено население и отсуство на стручњаци кои ќе помогнат во надминување на овој проблем биле основните причини за основање на училиште во кое ќе се образуваат идните учители. Во Учителската школа се подготвувале учители за одделенска настава. Но, наставните планови и наставните програми во учителските школи, за четиригодишно и петгодишно школување, овозможувале подготовка и на учители кои се вклучувале во реализацијата на предметна настава во тогашното основно училиште (Петковски, во Монографија, 1999, стр. 20). Она што, на некој начин го одбележува квалитетот на овој вид на образование била самоопределбата на кандидатите за избор на професијата. Изборот на кандидатите ниту имал елитистички претензии, ниту пак претензии за унифицирање на социјалната структура на идните учители. Многу од тогашните ученици на учителската школа денес со гордост сведочат дека учители станувале само оние кои имале дарба за учење и љубов кон професијата.

Втората половина на 20 век, во светски рамки, е окарактеризирана како период на брз и радикален развој на науката, техниката и технологијата. Тоа е време во кое информацијата станува најзначаен ресурс во човековата заедница. Во тој контекст, образованието се повеќе се третира како средство за развој и форма низ која ќе се обезбеди следење на техничко технолошките достигнувања, а истражувањата во оваа сфера стануваат се поактуелни. Во овој период е донесен Закон за задолжително осумгодишно основно образование за сите граѓани на тогашната југословенска држава што пак имплицирало со значително зголемување на бројот на основношколци. Вишата педагошка школа била новиот модел преку кој и квалитативно и квантитативно ќе се зајакне образованието на учители/наставници. Во 1959 година е основана Вишата педагошка школа во Штип (Одлука за основање на Виша педагошка школа, Народното собрание и Републичкиот собор, „Службен весник на НРМ“ бр. 32/59). Во периодот од 1959 до 1964, кога е укината Учителската школа, учителски кадар се подготвувал на две нивоа: средно стручно училиште/школа и вишо училиште/школа, кое подоцна (1961),(„Службен весник на НРМ“ бр. 26/61) се трансформира во академија.

Овој развоен тек јасно ја покажува тенденцијата на тогашната држава за подигнување на образованието на наставници на академско ниво.

 Педагошките академии почнале со работа во учебната 1961/62 година. Во нив школувањето траело две години, односно четири семестри. Според уредбата од 1961 година, затекнатите студенти на Вишата педагошка школа во Штип и Скопје кои до крајот на учебната 1960/61 година не ги завршиле студиите, продолжиле да студираат на педагошките академии(„Службен весник на НРМ“ бр.26/61).

Вишата педагошка школа во Штип ја започнала својата работа со двопредметните групи за наставници по: македонски и српскохрватски јазик, историја и географија, математика и физика, биологија и физика, и македонски и француски јазик. Веќе во учебната 1961/62 (кога Вишата педагошка школа е трансформирана во Педагошка Академија), биле основани: отсекот за одделенска настава, во учебната 1964/65 година групата биологија и хемија, а во учебната 1971/72 година отсек за предучилишно воспитување (Донев,1997, стр. 343).

Крајот на 20 век и почетокот на 21 век е одбележан со силен научно-технолошки развој и промоција на информатичко комуникациската технологија. Знаењето повеќе не се третира како цел, туку како капитал со висока оплодувачка моќ. Моќта на државите се мери преку квантумот и квалитетот на знаењето. Оттука и наставничката професија станува се позначајна за општествата. Светот и Европа со бројни документи ги актуелизираат потребата од подигнување на степенот на образование на наставници, потребата од доживотно учење и отварање на можности за кариерен развој во професијата.

Во тој контекст, на 13.06.1995 година (со Одлука на Универзитетската управа на Универзитетот „Св. Кирил и Методиј“ во Скопје) беше основан Педагошкиот факултет во Штип во чии рамки се остварува иницијално образование на наставници за одделенска настава и воспитувачи за предучилишно воспитување. Со формирање на државниот универзитет „Гоце Делчев“ во Штип (27 март, 2007 година) Педагошкиот факултет, со истата организациска поставеност, влезе во негов состав.

**Развој на наставно-научниот и соработнички кадар**

Ако се анализираат податоците за наставно-научниот и соработничкиот кадар кој работел и работи на полето на иницијално образование на наставниците (од учителската школа па до денес) се забележува како квантитативен така и квалитативен раст на истиот.

Во Учителската школа во учебната 1958/59 е забележано видно зголемување на бројот на наставен кадар во однос на учебната 1955/56 година.

Во 1959 година, на сите наставни отсеци, на Вишата педагошка школа работат 8 постојани и 10 надворешни наставници. После една деценија (1969) бројот на постојани наставници пораснал на 21, а на надворешни наставници на 6. Во 1963 година на Педагошката академија, отсек за одделенска настава, биле ангажирани 1 постојан и 3 надворешни наставници, во 1969 година бројот на постојани наставници се зголеми на 4, а на надворешни наставници се намали на 1.(Недков,“и др.“, 1969,стр. 11)

Се до основањето на педагошкиот факултет, најголемиот број на наставници од Педагошката академија – отсек за одделенска настава биле со соодветно високо образование, но со исклучително големо наставно искуство и со епитет на истакнати наставници.

 Со основањето на Педагошкиот факултет, според законот за високо образование (критериуми за избор на наставници), високообразовна дејност вршат лицата со наставно-научни звања: доцент, вонреден професор и редовен професор, а во наставно-образовниот процес учествуваат и соработниците (помлад асистент, асистент). Денес, факултетот може да се пофали дека располага со компетентен научно-наставен и соработнички кадар (14 доктори на науки, 4 магистри и 2 магистранти).

Промената во бројот и стуруктурата на наставниот кадар во периодот од Учителската школа до Педагошки факултет е прикажана во Табела 1.

Табела 1. Структура на наставниот кадар

|  |  |  |
| --- | --- | --- |
| Учителска школа „Гоце Делчев“ | Педагошка Академија | Педагошки факултет |
| Година | **Структура на наставниот кадар** | **Година** | **Структура на наставниот кадар** | **Година** | **Структура на наставниот кадар** |
| 1955/56 | 4 редовни и2 хонорарни професори, 1 редовен и 2 хонорарни преподаватели, и 3 редовни и 4 хонорарни учители | **1959** | 8 постојани и 10 надворешни наставници | **1995** | 5 доктори на науки, 2 магистри, 4 магистрантиНадворешен кадар – 5 доктори на науки |
| 1958/59 | 13 редовни професори и 2 хонорарни, 1 редовен и 2 хонорарни проподаватели, 6 редовни и 3 хонорарни учители | **1969** | 21постојан и 6надворешни наставници | **2011** | 14 доктори на науки, 4магистри и 2 магистранти |

##  Организација на наставната дејност

Во Монографијата: Придонесот на Учителската школа „Гоце Делчев“ – Штип во просветата, образованието и културата на Република Македонија (1999) на многу експлицитен начин се пренесени искуствата на учениците и професорите од Учителската школа за целите, организацијата на наставата, воннаставните активности и положбата на учениците во воспитно-образовниот процес.

Кога станува збор за положбата на учениците во Учителската школа, и положбата на студентите на Педагошката академија и на Педагошкиот факултет се забележува изразена заложба на наставниците за активно вклучување на учениците/студентите во наставниот процес.

Глобалните цели зацртани во наставните програми укажуваат дека тогашните учители се оспособувале за: самостојно мислење, доаѓање до одредени сознанија, формирање на ставови и бранење на истите, како и за холистичко согледување на воспитно-образовните проблеми. Достигнување на целите се остварувало преку: изработка на семинарски работи, вклучување во слободните ученички активности, организирање на дискусии и трибини на кои се обработувале теми што го побудуваат вниманието на учениците, а се во функција на професионалниот развој.

Во наставата се инсистирало на ученичко откривање преку насочување, охрабрување и советување. Во тој период се и зачетоците на ученичкото самоуправување кое било стимулирано преку инплицитни заложби за ученичка иницијативност и одговорност. (Кирова-Андонова, во Монографија, 1999, стр. 113)

Трајноста на знаењата, како основна цел на образованието на идните учители, се обезбедувало и преку практикување на активни методи на учење и поучување: самостојно набљудување на педагошките појави и процеси, решавање на практични проблеми, собирање на податоци, откривање на факти, дебатирање и донесување на сопствени ставови, симулации на наставен час. Во тој контекст еден сегашен средношколски професор ќе рече „Многу ќе постигне училиштето кое ги учи учениците да мислат, а не само да ги репродуцираат научените факти“ (Арсов, во Монографија, 1999, стр. 52).

Во Учителската школа била воведена кабинетската настава. „Кабинетите не претставуваа само обични збирки на наставни средства, туку во извесна смисла и наставно-истражувачки лабаратории. Во нив учениците имаа можност до максимум да ги развијат своите способности, зошто од нив не се бараше само проста репродукција, туку самостојно изведување на експерименти, широко користење на постојната литература и максимална самостојност во работата.“ (Николовски, во Монографија, 1999, стр. 37).

Уште во тој временски период јасно се забележувала тенденцијата и на државата и на наставниците за континуирано, објективно и мотивирачко оценување.

Наставниците биле должни да вршат постојано следење и проверување на развојот на личноста на ученикот. Во Правилникот за оценување и напредување на учениците во учителските школи, објавен во Службен весник на НРМ на 31 јануари 1961 година пишува: „Наставниците се должни постојано да го следат и да го проверуваат сестраниот развиток на личноста на ученикот, особено неговата исполнителност, самостојност и работна дисциплина, снаодливост, целокупното негово знаење, сфаќање во рамките на програмата, како и неговото оспособување за наставничкиот позив.“(„Службен весник на РМ“ бр.2/61). Во зависност од самиот наставен предмет наставникот оценката ја формулирал преку набљудување, усно и писмено проверување, стажирање, практична настава, а конечната оценка зависела од целиот работен тек на ученикот „Професорот Воислав Глигоријевиќ не избираше посебни часови за испрашување и проверување на знаењата, туку преку активностите на учениците на секој час ги сумираше фактите или основите за стекнатите знаења на учениците. Нé имаше на дланка секој час, го земаше нашето целосно внимание.“ (Крстев, во Монографија, 1999, стр. 147).

Учителската школа се карактеризира и со исклучително богат спектар на воннаставни активности. Од искажувањата на учениците и професорите (Монографија, 1999) евидентно е дека работеле бројни секции, друштва, клубови. Големиот интерес за воннаставните активности се потврдува со 85 процентниот опфат на учениците. Може да се заклучи дека овој вид на воспитно-образовни активности наместо како „ексклузивно“ право или можност за одреден број на ученици имале масовен карактер.

Имајќи предвид дека најголемиот дел од наставниот кадар од учителската школа продолжил да работи и на Вишата педагошка школа и Педагошката академија, направена е трансмисија на дидактичко - методичките, па и организациските приоди во образовната дејност на истите.

Оценувањето на постигањата на студентите имало континуиран карактер. Била вреднувана целокупната активност на студентите во текот на предавањата, вежбите и практичната работа во училиштата. По одделни студиски предмети се изведувале колоквиуми и парцијални испити, а резултатите од нив влегувале во сумативната оценка на студентот. Вонредните студенти, исто како и редовните изработувале задолжителни семинарски работи, извештаи од хоспитации и излагале реферати (Недков, “и др.“, 1969, стр. 21-22).

 Денес со воведувањето на Европскиот кредит трансфер систем, како образовен систем насочен кон студентот, се настојува наставата да се стави во функција на задоволување на индивидуалните образовни потребите на студентите. Тие имаат поголема автономност во изборот на содржините, начинот, темпото и местото на учење. Развојот на елаборативното и критичкото мислење се става во преден план, а наставникот воглавно ја следи, насочува и вреднува работата на студентите. Оценувањето на студентите се врши на принципот на кумулирање на поени (во текот на целиот семестар) кои се трансформираат во форма на сумативна оцена. Акцентирањето на активното учество и континуираното учење на студентите во текот на семестарот се огледа и во тоа што дури 70% од вкупниот број на поени студентите можат да ги добијат како резултат на нивниот континуиран ангажман (Универзитетски гласник на УГД, 2009, чл. 38, стр.41).

 **Педагошка практика**

Еден од Европските принципи за компетенции и за квалификации на наставникот се однесува на барањето за воспоставување на Професија базирана на партнерства што подразбира: Институциите што обезбедуваат образование за наставници треба да ја организираат нивната работа во соработка и партнерство со училиштата, локалните работни средини, обезбедувачите на обука базирани на работа и други заинтересирани субјекти. Високообразовните институции треба да гарантираат дека нивната настава ги користи придобивките од тековната практика. Партнерствата кај образованието на наставниците каде што се нагласуваат практичните вештини и академската и научната основа треба на наставниците да им обезбедат компетентност и доверба да размислуваат за сопствената и за практиката на другите (во: Петровска, 2010, стр.59).

Основните училишта во Штип уште од времето на Учителската школа па до денес се институции со кои во партнерство се изведува практичната обука на идните наставници. Без претензии да навлегуваме во продлабочена анализа на квалитетот на таа соработка сакаме да ги потенцираме тенденциите во оваа сфера. Според искази на ученици од Учителската школа „Гоце Делчев“ партнерството со ОУ било на задоволително ниво и од исклучително значење за профилирање на учителскиот кадар. Праксата започнувала со симулации во училниците на Учителската школа. Продолжувала со хоспитации и самостојна реализација на наставни часови и после се, завршувала со рефлексија за сработеното. За не дипломираните ученици, кои го имале положено само теоретскиот дел од матурскиот испит, било предвидено стажирање од една учебна година. Дури по стажирањето учениците се стекнувале со диплома за завршен учител (Николов, во Монографија, 1999, стр. 55).

Моделот на практично оспособување на наставниците во најголема мера бил задржан во Педагошката академија, но и збогатен со: едномесечна педагошка практика во текот на прва и втора година од студиите, теренска настава која се изведувала во селските училишта со цел студентите да се запознаат и да ги доживеат условите за работа во рурални средини.

Во тој период ваквиот модел на практично оспособување освен што бил значаен за идните учители, бил насушна потреба и за македонското сиромашно и неписмено население. Нашата држава имала потреба од признат и почитуван учител, описменувач, диригент на ученичкиот хор, сценарист и драматург, носител на активностите на селската младина и промотор на културата.

Денешниот педагошки факултет потпирајќи се на позитивната традиција за партнерство продолжува да го развива постојниот модел. Потпишани се договори за соработка со сите основни училишта во Штип во кои се прецизирани некои обврски и права за двете страни. Практичното оспособување на студентите го остваруваме преку неколку форми (педагошка практика, методичка практика и педагошки стаж. Студентите на отсекот за одделенска настава во втора и трета година (четврти и шести семестар, еден час неделно (0+1+1)) имаат педагошка практика чија основна цел е запознавање со училишниот живот и доживување на професијата. Методичката практика се изведува за секоја поединечна методика со цел оспособување на студентите за планирање, организирање и реализација на наставата по предметите од одделенска настава. За организирање на педагошкиот стаж во траење од 3 седмици, во осмиот семестар, е задолжен раководителот на отсекот за одделенска настава, а во следењето и вреднувањето на резултатите од истиот се вклучени професорите и асистентите кои изведуваат настава и вежби по одделните методики. Глобална цел на сегашниот модел на практично оспособување на нашите студенти е создавање на рефлективни практичари и истражувачи.

**Доживотното учење како принцип на наставничката професија**

Образованието кое го стекнува секој поединец во рамки на дадена образовна институција не е конечно. Светот е во процес на постојани промени, а најмасовни трансмитори и креатори на тие промени се наставниците. Она што е заедничко за трите институции кои подготвувале и подготвуваат наставнички кадар е тоа што сите ја нагласуваат улогата и значењето на доживотното учење и потребата од континуиран професионален развој на наставниците. Учениците од Учителската школа „Гоце Делчев“ истакнуваат дека школата ги научила постојано да ги надоградуваат и преиспитуваат сопствените знаења и искуства, како би биле во чекор со времето и развитокот. Перманентното усовршување е обврска и неопходност за самиот учител. Истата идеја продолжува и во Педагошката Академија. Педагошката Академија организирајќи ја наставата на тој начин што активно го вклучува студентот во неа, настојувајќи да обезбеди што е можно повеќе литература за користење, настојувајќи учениците самостојно да стекнуваат знаења, дала солидна подлога на идните учители и ги оспособила да учат и да се усовршуваат во текот на целиот живот. Педагошката Академија настојувала да му помогне на својот кадар во неговото стручно усовршување. За таа цел таа заедно со заводите за школство и просветно – педагошките служби при општините организирале бројни стручни предавања во многу училишта во Штип и надвор од него. Денес, високото образование во Р Македонија приклучувајќи се кон Болоњскиот процес се обврза да ги реализира неговите цели. Една од нив е и доживотното учење (Петровска, 2010, стр. 58). Факултети го нагласуваат значењето на континуираното учење во текот на целиот живот заради усовршување, дополнување, продлабочување и осовременување на знаењето. Педагошкиот факултет посветува внимание на континуираното образование преку организирање на курсеви, семинари, академии и сл. Денес во Република Македонија имаме институционални можности за доживотно образование со формален карактер: специјалистички, магистерски, докторски студии, а законот за основно образование предвидува можност за кариерен развој: приправник, наставник, наставник ментор, и наставник советник.

 **Интерес за учителската/наставничката професија**

 Во периодот од основањето на Учителската школа во Штип, па се до влегувањето на Педагошкиот факултет во состав на Универзитетот „Гоце Делчев“, забележано е зголемување на интересот за идни учители.

 Учениците кои завршувале Учителска школа веднаш биле вработувани, тоа е и една од главните причини заради која се зголемувал бројот на ученици. Во периодот од 1947/48 година, па се до 1 септември 1964 година со звање учител се стекнале 1 576 ученика. (Донев, 1997, стр. 215)

Зголемување на интересот за учителската професија е забележано и во периодот на постоењето на Педагошката Aкадемија. Во учебната 1985/86 година за упис на едно студентско место се пријавувале по 4 кандидати (Донев, 1997, стр.345). Во однос на селекцијата при упис, во првите години од постоењето на Педагошката академија, било дозволувано и прием на студенти повозрасни од 18 години, со соодветна работна пракса и искуство (секако, заради потребата од кадар), но со претходен испит за проверка на знаењата кои биле неопходни за редовно следење на наставата. Преку приемниот испит се проверувало дали пријавените кандидати владеат со основни знаења за успешно следење на наставата на Педагошката академија. „По кои дисциплини ќе се врши проверувањето на претходните знаења за секој конкретен случај одлучувала комисија составена од претседател и четири члена кои биле од редот на наставниците на Педагошката академија, а ги именувал советот на академијата. Секретарот на академијата бил и секретар на комисијата.“(„Службен весник на НРМ“ бр. 16/62) Педагошката академија овозможувала и прием на лица без завршено средно образование, но со потребна наставна пракса и положен приемен испит. Приемниот испит се организирал и реализирал со високо ниво на сериозност. Од учебната 1960/61 до 1968/69 од пријавени 370 кандидати испитот го положиле само 55 кандидати или 14,8%. Во јубилејниот период (10 години) на Академијата дипломирале 751 студент (Недков, “и др.“, 1969, стр.20).

Кога станува збор за отсекот за одделенска настава, во учебната 1961/62 година во прва година биле запишани 25 студенти, а во учебната 1985/86 година во прва година биле запишани дури 87 редовни и 46 вонредни студенти. (Донев, 1997, стр.343-344).

Континуиран пораст на бројот на студенти се забележува и по основањето на Педагошкиот факултет во Штип. Тој број драстично се зголемува и заради формалното дообразување на одделенските наставници, согласно законот за основно образование (1998), кои имаа завршено вишо училиште.

За учебната 2010/2011 година Владата на РМ донела одлука за запишување по 10 студенти во државна квота на насоките: одделенска настава во Штип и Струмица и на предучилишно воспитување во Штип („Службен весник на Република Македонија“ бр. 51/2010). Причина за редуцирање на квотите за упис на студенти е да се избегне хиперпродукцијата на кадри од овој профил во општеството.

Промената во бројот на студенти во периодот од Учителската школа до Педагошки факултет е прикажана во Табела 2.

 Табела 2. Број на запишани студенти

|  |
| --- |
| Педагошки факултет |
| Година | Број на запишани студентина одделенска настава |
| 1995/96 | 95 |
| 2000/01 | 152 |
| 2005/06 | 178 |

Извор: Донев, 1997, стр. 215; Недков, “и др.“, 1969, стр.19;

Матична книга на запишани студенти на Педагошки факултет во Штип

 **Стручен испит**

Учениците од Учителската школа „Гоце Делчев“ во Штип дури по двегодишна работа имале право да полагаат стручен испит. Преку овој испит се согледувало дали и колку учителот се снаоѓа во пракса односно, дали стекнатото теоретско знаење умее да го примени во праксата. И денес приправникот – учител (наставник кој за првпат се вработува во основно училиште) е должен да полага стручен испит. Според чл. 85 од Законот за основно образование („Службен весник на РМ“ бр. 103/08) се наведува дека приправничкиот стаж трае една година. По истекот на приправничкиот стаж приправникот полага стручен испит. Овој стручен испит ја има истата улога како и стручниот испит кој се полагал во времето на Учителската школа односно, преку него се проверува дали приправникот е оспособен за самостојна воспитно-образовна работа. Стручниот испит во времето на Учителската школа се спроведувал два пати во годината, во пролетен и есенски испитен рок. И денес стручниот испит се спроведува во овие два испитни рока.

Во времето на Учителската школа стручниот испит се состоел од теоретски и практичен дел, а теоретскиот дел се состоел од устен и писмен испит. Кандидатите на писмениот испит добивале повеќе теми од педагошката група на предмети и од понудените теми тие избирале една. На усниот испит кандидатите ја образложувале темата. Вториот дел од испитот, практичниот дел, се состоел од практична изведба во основно училиште, според претходно изготвена писмена подготовка за час. Биле проверувани и знаењата на кандидатите од македонски јазик, од училишното законодавство, од училишната администрација и документација, од раководењето со училиштето и одделението. Денес стручниот испит се состои од: домашна писмена работа, практична воспитно-образовна задача и устен испит. Домашната писмена работа се состои во тоа што приправникот одбира и работи на определена тема од утврдена програма (на државно ниво). „Темата ја разработува од аспект на неговата практична применливост во наставната работа во потесното стручно подрачје и изработува соодветен стручен материјал во писмена форма во обем од најмногу десет страници. “(„Службен весник на РМ“ бр. 27/96) Практичната воспитно-образовна задача опфаќа изработка на писмена подготовка за реализација на наставен час и реализација на часот. Устниот испит е составен од: одбрана на домашната писмена работа, реализација на практичната воспитно-образовна задача и проверка на знаењата на кандидатите од организацијата на воспитно-образовната дејност на училиштето и од законската регулатива во основното образование.

 Заклучок

Ако се анализира развојот на образованието на наставници во Р Македонија може да се констатира дека визијата е скоро вековна. Таа тешко се достигнува, посебно од аспект на афирмирање на општествениот статус на наставниците.

Педагошкиот факултет како наследник на Учителската школа и како продолжувач на нејзината визија и стремеж за создавање на совршени учители, учители кои имаат љубов и кон професијата и кон учениците, учители кои поседуваат високи морални, интелектуални, карактерни и естетски квалитети, ги користи успешните практики на своите претходници, ги подржува светските тенденци, но и учествува во креирање на истите.

Оваа елаборација навидум открива дека се е исто, ништо не се менува, но имплицитно ги открива карактеристиките на цикличниот развој на образованието низ историјата во чија основа лежат кризата на образованието и училиштето, како и континуираната критика. (види повеќе во: Петровска, С. 2010, 24) Ако овие постојани/историски состојби (критика и криза) на образованието ги прифатиме како позитивен поттик за континуиран развој тогаш ќе се движиме кон вистинската вековна визија на институциите кои се занимаваат со образование на наставниците. Впрочем и европската и светската релевантна јавност се согласува дека наставниците имаат значајна улога во градењето на Европа втемелена на знаење и уште повеќе од тоа, тие и нивното образование се значајни за дизајнирање на концепти за квалитетно образование (F. Buchberger, et al., 2000).

 **Користена литература**

1. Алексова, Б. “и др“ (1986).*Штип низ вековите*. Скопје: НИПРО „Нова Македонија“,-ООЗТ Печатница.
2. Донев, Т. (1997).*Развитокот на школството и просветата во Штип и штипско*,. Штип.
3. Закон за високото образование, Службен весник на РМ бр. 64 од 03.08.2000г.
4. Педагошки факултет Штип. *Историја на Педагошки факултет во Штип*. Преземено на 25 март 2011 г. од

<http://pf.ugd.edu.mk/index.php?option=com_content&view=article&id=53&Itemid=56&lang=mk>

1. Монографија (1999).*Придонесот на учителската школа „Гоце Делчев“ – Штип во просветата, образованието и културата на Република Македонија*. Скопје: Дом на просветните работници „24 мај“.
2. Матична книга на запишани студенти на Педагошки факултет Штип.
3. Недков, В.“и др.“ (1969).*Педагошка Академија во Штип (1959-1969)*. Скопје: Универзитетска печатница.
4. Петровска, С. (2010). *Училишна педагогија и училишна организација – одбрани поглавја.* Штип: Универзитет „Гоце Делчев“ – Штип.
5. Службен весник на НРМ бр.32 год. XV од 13 октомври 1959.
6. Службен весник на НРМ бр.2 год. XVII од 31 јануари 1961.
7. Службен весник на НРМ бр. 26 год. XVII од 31 јули 1961.
8. Службен весник на НРМ бр. 16 год. XVIII од 31 мај 1962.
9. Службен весник на НРМ бр. 27 год. LII од 5 јуни 1996.
10. Службен весник на РМ бр. 103 год. LXIV од 19 август 2008.
11. Службен весник на РМ бр. 51 год. LXVI од 14 април 2010.
12. Универзитетски гласник (2009).*Правилник за условите, критериумите и правилата за запишување и студирање на прв циклус на студии на Универзитетот „Гоце Делчев“ во Штип*. Преземено на 10 април 2011 г. од <http://www.ugd.edu.mk/images/stories/file/pdf/pravilnik%20za%20studiranje%201%20ciklus.pdf>
13. F. Buchberger, B. P. Campos, D. Kallos, J. Stephenson. (2000). Green paper on teacher education in Europe - High Quality Teacher Education for High Quality Education and Training, Thematic Network on Teacher Education in Europe. Fakultetsnämnden för lärarutbildning. Umeå universitet. ISBN 91-973904-0-2, Umeå.